Jan Kempdorp: Saak weer uitgestel | Maroela Media
'n Skermskoot van die video wat by die Hoër Landbouskool in Jan Kempdorp in die Noord-Kaap gemaak is. Die slagoffer lê met sy maag op 'n bed terwyl ander skoolseuns toekyk.
"Die Demokratiese Alliansie neem met misnoeë kennis dat die verkragtingsaak weer uitgestel is," het Safiyia Stanfley, provinsiale woordvoerder van die DA, in 'n verklaring gesê. "Byna twee maande het nou verstryk sedert die brutale verkragting en aanranding op die skoolterrein."
Die leerlinge het Donderdag in die hof verskyn waar die saak tot 15 Mei uitgestel is. "Wanneer die beskuldigdes weer verskyn, wil ons sien dat die ondersoek afgehandel is en dat 'n hofdatum vasgestel word," het hy bygevoeg.
Stanfley het gesê die saak is 'n groot skande vir ons land en berokken skade aan versoening. "Hoe langer hierdie saak deur die howe gesleep word, hoe moeiliker is dit vir die slagoffer en die gemeenskap om berusting te vind. Geregtigheid moet geskied, ter wille van die slagoffer wat sluiting moet vind. Daar moenie enige verdere vertragings in die saak wees nie."
Die party doen ook 'n beroep op die skoolbeheerliggaam om die interne dissiplinêre prosesse af te handel, wat uitgestel is om regsverteenwoordiging toe te laat. "Ons verwelkom dit dat die regte prosesse gevolg word, veral omdat 'n misdaad gepleeg is, maar die volg van prosesse kan nie gebruik word as 'n verskoning om geregtigheid te vertraag nie."
Die voorval het hewige reaksie ontlok toe dit aan die lig gekom het. Van die omstanders het die voorval met 'n selfoon afgeneem.